SKRIFTLIG FORESPØRGSEL E-3192/01

af Raffaele Costa (PPE-DE) til Kommissionen

(20. november 2001)

Om: Finansielle midler til transeuropæiske net

Kan Kommissionen give et fuldstændigt og detaljeret overblik over udviklingen i procedurerne og finansieringerne til projekter i forbindelse med de transeuropæiske transportnet og gennemførelsen af disse? Foretages der i øjeblikket kontrolundersøgelser og i så fald hvilke? Foretages der investeringer? Hvor store investeringer er der sket og til hvilke projekter?

Svar afgivet på Kommissionens vegne af Loyola de Palacio

(18. januar 2002)

Kommissionen henviser det ærede medlem til de årsrapporter, som den offentliggør om gennemførelsen af Rådets forordning (EF) nr. 2236/95 af 18. september 1995 om de generelle regler for Fællesskabets finansielle støtte inden for transeuropæiske net(1). Disse rapporter indeholder en oversigt over de projekter, der er finansieret via midlerne til de transeuropæiske net samt via Fællesskabets øvrige finansielle instrumenter (Samhørighedsfonden og Den Europæiske Fond for Regionaludvikling) såvel som med lån fra Den Europæiske Investeringsbank. Her redegøres der ligeledes for de væsentligste ændringer, for så vidt angår lovgivning og procedurer. Den seneste rapport, der foreligger, vedrører 1999(2). Rapporten for 2000 vil om få måneder tilgå Europa-Parlamentet.

Kommissionen udarbejder tillige rapporter af mere generelt tilsnit om alle de fremskridt, der gøres i gennemførelsen af Fællesskabets retningslinjer for udviklingen af det transeuropæiske transportnet (Europa-Parlamentets og Rådets beslutning nr. 1692/96/EF af 23. juli 1996(3)). Disse rapporter udfærdiges på grundlag af rundspørger hos medlemsstaterne og giver en oversigt over de investeringer, der er foretaget i forbindelse med de forskellige komponenter af det transeuropæiske net, ikke blot dem, der medfinansieres af Kommissionen, men også dem, der udelukkende finansieres af medlemsstaterne selv. Den seneste rapport, som foreligger, omfatter årene 1996-1997 og er tilgået Europa-Parlamentet(4). Rapporten vedrørende årene 1998-1999 er ved at blive afsluttet og vil blive sendt til Europa-Parlamentet i nær fremtid.

Den finansielle fællesskabsstøtte til projekter af fælles interesse inden for det transeuropæiske transportnet (budgetkonto B5-700) vil for tidsrummet 2001-2006 i vid udstrækning blive ydet inden for rammerne af det flerårige vejledende program, der blev vedtaget af Kommissionen den 19. september 2001, og som Europa-Parlamentet er blevet informeret om. Dette program, som beløber sig til i alt 2,780 mia. EUR (66 % af de finansielle midler, der er til rådighed for det transeuropæiske transportnet i tidsrummet 2000-2006), har et dobbelt sigte: dels skal det bedre dække de særlige behov inden for transportinfrastruktur, og dels skal det forbedre effektiviteten i forvaltningen af fællesskabsmidlerne. Det vedrører de højest prioriterede opgaver inden for udviklingen af det transeuropæiske transportnet, som f.eks. de projekter, der godkendtes på Det Europæiske Råds møde i Essen den 30. november 1994, Galileo-projektet, fjernelsen af flaskehalse, grænseoverskridende projekter samt intelligente transportsystemer.

Kommissionen vedtog endvidere den 2. oktober 2001 i kølvandet på hvidbogen om den europæiske transportpolitik frem til 2010 en pakke bestående af to forslag(5) om ændring af henholdsvis den nævnte forordning og den nævnte beslutning med det formål at fastlægge nye prioriteringer og forhøje den maksimale støttesats til 20 % af projektomkostningerne for visse projekter, som opfylder en række nærmere bestemte kriterier.

(1) EFT L 228 af 23.9.1995.

(2) KOM(2000) 591 endelig udg.

(3) EFT L 228 af 9.9.1996.

(4) KOM(98) 614 endelig udg.

(5) KOM(2001) 545 endelig udg. og KOM(2001) 544 endelig udg.